Rexhep Beli

Rexhep Beli (Buçaj, 11 Prill 1907  - 2 shkurt 1976) ka qenë dervish i degës Saadi të tarikatit Rifa'i, tyrbja e tij gjendet në fshatin ku shërbeu.

 Biografia 
Studjuesi Jashar Rexhepagiq kumton se kish lindur në Buçaj të Gashit, por burime tjera radhisin se qe nga lagjja Boshnjak e Shipshanit. I biri i Bel Salihit dhe Bute Pulanjes nga Margegajt. U martua në Shoshan me të motrën e Hysen dhe Niman Kadrisë, me të cilën u trashëgua me djalë, Ahmetin. Kunetërit pasi luftuan në rezistencën shqiptare gjatë Luftës së Dytë Botërore, u arratisën së bashku me të motrën dhe të nipin. Dervish Rexhepi iu përkushtua harabatisë, duke iu zotuar jetës së oshënarit. I biri u kthye në vendlindje pas rënies së komunizmit dhe i ngriti të atit një tyrbe.

 Mrekullitë 
Dervish Isuf Rexhepi tregon: "dervish Rexhep Beli i përket tarikatit Saadi dhe është veshur nga sheh Bani Plak i teqes së Saadive në Gjakovë. Ushqehej gjithnjë pa përdorur mish apo yndyrna, gjithnjë ishte në Matem. Babai im Rexhep Zeneli më ka thënë se gjatë 3 muajve ka pushue duke u shtri në tokë me një çarçaf poshtë trupit dhe një cope dru poshtë kokës në vend të jastëkut. Gjatë kësaj kohe ushqehej me pak ushqime që i sillnin dervishët përmes babës tim. Regjimi ishte shumë i egër, nuk i donte dervishët, feja ishte e ndaluar me ligj dhe po të zbulonin përfundoje në burg. Zoti nuk duhej përmendur. Dervish Rexhep Bel Boshnjaku Saadi-Harabati është parë duke falur bajramin në të njëjtën orë në xhaminë e Tropojës së Vjetër dhe në Kosovë." Qerameteve (mrekullive) të tij besimtarët i kanë kushtuar vargjet e këngës që shoqërohen nga çiftelia dhe sharkia prej grupeve të ndyshme të rapsodëve.  Ja disa vargje nga kujtimet e dervish Isufit me të cilat ai mbyll kujtimet e tij:

 "Babë Rexhepi o zotni
 Ti u fale njëherësh në dy xhami
 Njerëzia të pane me sy
 Në Kosovë dhe Shqipëri"

 Referime 

Kategoria:Lindje 1907
Kategoria:Vdekje 1976
Kategoria:Shehlerë shqiptarë
Kategoria:Njerëz nga Malësia e Gjakovës